La machine politiche – judiziarie spagnole si à za metude in vore par impedî la partecipazion de ezkerra abertzale (la çampe indipendentiste basche) aes prossimis elezions autonomichis che si davuelzaran il prin di Març. I rapresentants dai doi partîts spagnûi di riferiment – PSOE e PP – no àn nancje spietât che a fossin publicadis sul Boletin uficiâl dal Paîs Basc lis listis di D3M (Demokrazia Hiru Milloi, o sei Democrazie Trê Milions) e Askatasuna par fâ savê che no varessin lassât di bande nissune strade par impedîur di partecipâ aes elezions. Su la fonde de “Ley de Partidos” (la Leç dai Partîts, fate su misure par meti fûr leç Batasuna) chest obietîf al somee facil di rivâi tal câs di D3M, dal moment che diviers dai siei rapresentants di liste a son nons storics dal indipendentisim basc che a àn fat part di partîts za metûts fûr leç. La operazion e somearès plui dificile, invezit, par Askatasuna: partît nassût tal 1998 (la “Ley de Partidos” e je dal 2002) e che i siei candidâts no mostrin leams direts cu lis formazions politichis baschis ilegalizadis. Cundut che ancje cuotidians peâts ae diestre spagnoliste tant che “El Mundo” e “La Razón” a declarin che lis sôs listis a son “netis”, il ministri pal interni spagnûl, Alfredo Pérez Rubalcaba, al à za declarât che i leams jenfri Askatasuna e Batasuna a son clârs. Par compagnâ l’atac politic si à za mote ancje la magjistrature, a tacâ dal judiç de Audiència Nacional spagnole, Baltasar Garzón, che in cunvigne cul ministeri pal interni, al à inviât tes zornadis stadis une operazion di polizie che e à puartât al arest di diviers militants indipendentiscj bascs cul obietîf, nancje masse platât, di colpî massime D3M. Il stes Garzón al varès po declarât che ancje Askatasuna, fintremai de sô nassite, e je peade ai partîts che ta chescj agns a son stâts metûts fûr leç. Intant, il tribunâl costituzionâl al à boçât il ricors fat indenant de storiche formazion indipendentiste basche ANV cuintri de sô ilegalizazion. Cun di fat, pal orghin judiziari spagnûl la decision di meti fûr leç ANV no va cuintri dai dirits costituzionâi di associazion politiche, libertât ideologjiche e di espression.
Font: Gara, 24-31/01/09; Deia, 24-31/01/09; Nationalia, 28/01/09
fur_Latn oci_Latn